เดือนสุดท้ายของการทำงาน
ช่วงเดือน ก.ย. หลายท่านอาจใจหายว่า พี่ๆ ที่น่ารักที่ทำงานของเรากำลังจะเกษียณแล้ว
7 ก.ย. 2554

ช่วงเดือน ก.ย. หลายท่านอาจใจหายว่า พี่ๆ ที่น่ารักที่ทำงานของเรากำลังจะเกษียณแล้ว
โดย..อุมาพันธ์ เจริญยิ่ง 
หรือบางท่านใจหายยิ่งกว่าเพราะเป็นวันเกษียณของตัวเองที่ทำงานกันมา 20-30 ปี หรืออาจถึง 40 ปี ก็รอคอยวันที่ไม่ต้องทำงานกันนี่แหละคะ ไม่ต้องตื่นแต่เช้า ไม่ต้องเจอรถติดอีกแล้วนะคะ แต่การเกษียณโดยสามารถใช้ชีวิตได้อย่างสุขเกษมแน่นอนว่า ต้องมีการเตรียมความพร้อมกันก่อนค่ะ
หลังจากเก็บเงินมาตลอด ในวันเกษียณเป็นวันที่เราเริ่มใช้เงินออมที่เก็บมาค่ะ ดังนั้น ในช่วงวัยนี้ก็จัดว่ามีความสำคัญมากๆ เช่นกัน เพราะถ้าบริหารจัดการเงินได้ไม่ดีเงินออมที่สู้อุตส่าห์เก็บมาก็อาจไม่พอใช้ได้นะคะ ขั้นตอนง่ายๆ 3 ขั้นตอนให้เตรียมตัว
ในวันเกษียณขอเริ่มจากเตรียมเงิน เตรียมตัว และเตรียมใจค่ะ
Check List วันเกษียณที่ต้องเตรียม
1.เตรียมเงิน 
ทำไมถึงต้องเตรียมเงินเป็นลำดับแรกก็ต้องบอกว่า ขั้นตอนการเตรียมเงินเป็นตัวบอกว่า เราอยู่ ณ จุดไหนสามารถทำตามความฝันบั้นปลายได้อย่างเต็มที่ หรือต้องวางแผนใช้จ่ายอย่างมีสติ ก่อนวันเกษียณเราควรสำรวจว่า มีทรัพย์สินที่เก็บออมอยู่เท่าไหร่ ส่วนที่เป็นเงินสดสภาพคล่องมีมากน้อยแค่ไหน ส่วนที่มีสภาพคล่องต่ำ เช่น ที่ดินมีอยู่มากไหม และเราตั้งใจว่า จะใช้ที่ดินดังกล่าวทำกิน ปล่อยเช่าหารายได้ เก็บไว้ขายเก็งกำไร หรือขายเอาตังค์มาใช้จ่ายในบั้นปลาย ถ้าจะต้องขายมาใช้จ่ายจะได้เตรียมช่องทางการขายไว้แต่เนิ่นๆ เพราะการขายที่ดินไม่ได้มีสภาพคล่องสูงค่ะ เราอยากขายแต่อาจไม่มีใครอยากซื้อ ถ้าปล่อยขายในช่วงที่มีความต้องการเงินเร่งด่วนอาจทำให้เรารีบขายและได้ราคาที่ไม่ดีได้ หลังจากสำรวจดูทรัพย์สินแล้วก็มาดูหนี้สินค่ะว่า ยังมีคงเหลืออีกมากน้อยแค่ไหน หรือว่าไม่มีแล้ว ถ้าไม่มีหนี้ค้างเลยถือว่า ดีมาก แต่ถ้ายังมียอดหนี้คงค้างอยู่ก็ต้องดูว่า เมื่อไม่มีรายได้ความสามารถในการชำระหนี้ของเราเป็นอย่างไร สะดุดเลยไหม จะได้วางแผนบริหารจัดการหนี้สินก่อน
หลังจากสำรวจว่าเรามีเงินออม ทรัพย์สิน หนี้สินเท่าไหร่แล้ว อันดับต่อไปก็ต้องดูรายได้และรายจ่ายค่ะ สำหรับรายได้บางท่านทำงานอยู่ในระบบบำนาญก็นับว่าโชคดี เพราะจะมีแหล่งรายได้ประจำเป็นตัวช่วยเข้ามา ในขณะที่บางท่านอาจได้รับเงินบำเหน็จหรือเงินชดเชยซึ่งเป็นเงินก้อนโต
เมื่อรวบรวมแหล่งรายได้แล้ว ความยากคือรายจ่ายค่ะ ในช่วงวัยหลังเกษียณการบริหารรายจ่ายถือว่าสำคัญมากๆ เพราะการใช้จ่ายโดยพลั้งเผลอหรือสุรุ่ยสุร่ายอาจทำให้แผนเกษียณที่ท่านเตรียมออมมาอย่างดีเกิดผิดแผนได้ เพราะใช้เงินเกินกว่าที่ตั้งเป้าไว้ค่ะ ควรมีการตั้งงบประมาณค่าใช้จ่ายที่ชัดเจนระบุเลยว่า จะใช้เงินเดือนละประมาณเท่าไหร่ และคำนวณว่า เงินที่เตรียมพร้อมไว้หรือรายได้ที่ได้รับเพียงพอหรือไม่ ถ้าไม่พอต้องทำอย่างไร สองทางหลักที่ต้องทำ หนึ่งคือ หารายได้เพิ่มว่าจะมีรายได้จากช่องทางไหนเข้ามาจุนเจือได้บ้าง สำรวจสิทธิและรักษาสิทธิของท่าน เช่น รายได้บำนาญจากกองทุนประกันสังคม เบี้ยผู้สูงอายุ เป็นต้น หรือที่คิดว่าจะเกษียณแล้วจะเลิกทำงานอาจต้องหางานพิเศษทำต่อค่ะ ส่วนทางแก้ที่สอง คือ ต้องตัดลดรายจ่ายที่ไม่จำเป็นลงหรือประหยัดให้มากขึ้นค่ะ 
2.เตรียมตัว
ฟิตร่างกายให้สุขภาพแข็งแรง และเตรียมมองหาโรงพยาบาลที่เราจะตรวจสุขภาพและรักษาประจำยามเจ็บป่วย เพราะสวัสดิการรักษาพยาบาลอาจหมดลง นอกจากนี้ เมื่อมีเวลาว่างที่มากขึ้นควรแบ่งเวลาให้กับสุขภาพด้วย เช่น การตื่นมาเดินออกกำลังกายตอนเช้า การว่ายน้ำ หรือหากิจกรรมประกอบจังหวะ เช่น ลีลาศ เต้นรำ เป็นงานอดิเรก ท่านที่ยังฟิตจัดอาจทำงานต่อด้วยการฟิตร่างกายและสมองรับเป็นที่ปรึกษา อาจารย์สอนพิเศษ เป็นต้นค่ะ
3.เตรียมใจ
บางท่านอาจมองว่า การเตรียมใจไม่สำคัญ แต่จริงๆ แล้วทุกข์สุขของคนเราอยู่ที่ใจ วันที่ปราศจากยศ ตำแหน่ง อะไรๆ ก็อาจไม่เหมือนเดิมที่เคยมีลูกน้องคอยทำธุระจิปาถะให้ ทั้งติดต่อ ซื้อของ ทำธุรกรรมต่างๆ มีคนขับรถ มีรถประจำตำแหน่ง ค่าน้ำมัน ค่าโทรศัพท์ หรือเบี้ยเลี้ยงประชุม รายได้พิเศษต่างๆ จากการทำงานในวันเกษียณของพวกนี้ก็จะหมดไป ท่านก็ต้องทำเองค่ะ ดังนั้น การวางแผนใช้ชีวิตและการเตรียมใจจึงเป็นเรื่องใหญ่ที่ท่านไม่ควรมองข้าม เกษียณแล้วจะอยู่ที่ไหน อยู่กับใคร ใช้ชีวิตแบบไหน กลับไปอยู่ต่างจังหวัด เข้าวัด ท่องเที่ยว เป็นสิ่งที่ท่านต้องเริ่มวางแผนหาความสุขให้กับตนเองค่ะ
การวางแผนที่ดีจะช่วยทำให้เราดำรงชีวิตได้อย่างราบรื่น อย่าลืมเตรียมเงิน เตรียมตัว และเตรียมใจ 3 ขั้นตอนสำคัญที่ควรทำในวันเกษียณเพื่อให้สุขเกษมค่ะ